Carl Fredrik Hill

**Carl Fredrik Hill** (31. toukokuuta 1849 Lund, Ruotsi – 22. helmikuuta 1911 Lund, Ruotsi) oli ruotsalainen taiteilija. Hän oli Ruotsin merkittävimpiä maisemamaalareita.

## Elämä

Hill syntyi akateemiseen perheeseen. Hänen isänsä Carl Johan Hill ei pitänyt ajatuksesta, että poika ryhtyisi opiskelemaan taiteilijaksi. Opiskeltuaan yliopiston piirustusmestarin Axel Hjalmar Lindqvistin ohjauksessa ja Taideakatemiassa Tukholmassa Hill matkusti 1873 Pariisiin, jossa hän maalasi ja työskenteli ahkerasti neljä vuotta saadakseen töitään esille Pariisin Salonkiin. Useista yrityksistä huolimatta häntä ei sinne hyväksytty, ja vain kaksi hänen työtään on ollut siellä.

Pian sen jälkeen häntä kohtasi yksi hänen monista onnettomuuksistaan. Hänen lempisisarensa kuoli vuodenvaihteessa 1875, ja kesällä kuoli isä. Hän maalasi sen jälkeen yhä kiihkeämmin mutta toisaalta myös muuttui henkisesti tasapainottomaksi. Sairauden oireet alkoivat selvemmin ilmetä 1877. Tammikuussa 1878 hän joutui mielisairaalaan, kun naapurit olivat valittaneet, että hän huuteli öisin. Ystävät järkyttyivät hänen uusista maalauksistaan, joiden aiheet olivat rivoja ja käytetyt värit pariisinsininen ja kadmiuminkeltainen. Sairaalassa todettiin, että hän kärsi hallusinaatioista ja oli vainoharhainen. Syynä sairastumiseen on pidetty tunnustuksen puutetta ja sitä että hänellä itsellään oli suuri tarve menestyä.

Häntä hoidettiin myöhemmin Lundin sairaalassa, nykyisessä Sankt Lars sjukhusissa, mutta kun hänet todettiin parantumattomasti sairaaksi, hänestä huolehdittiin kotona äidin ja sisaren luona lähes 28 vuotta hänen vuonna 1911 tapahtuneeseen kuolemaansa saakka. Hill on haudattu Lundin itäiselle hautausmaalle. Myöhemmin on tulkittu, että hän sairasti paranoidista skitsofreniaa.

Hillistä tuli varsinaisesti tunnettu vasta kuolemansa jälkeen terveenä tekemiensä töiden ansiosta, joukossa teoksia, joiden aihe oli peräisin hänelle tärkeän vaikutteiden antajan Camille Corotin teoksista mutta jotka olivat hyvin omaperäisiä ja ilmaisuvoimaisia. Myöhemmin myös hänen sairaudenaikaisia töitään on tuotu esiin näyttelyin, ja niitä on arvostettu myös elämäkerrallisen tutkimuksen yhteydessä ja yrityksessä määrittää hänen sairastamansa tauti.
 
Hillin teoksia on runsaasti Ruotsin kansallismuseossa, kuusi työtä Göteborgin taidemuseossa, kuusi piirrosta Prins Eugens Waldemarsuddessa sekä erityisesti Malmön taidemuseossa, jossa on suuri Carl Fredrik Hill -kokoelma, 24 maalausta kankaalle ja lähes 2&nbsp;600 piirustusta..

## Galleria

Tiedosto:Carl Fredrik Hill - Landscape with drifting clouds - Google Art Project.jpg|*Pilvet purjehtivat maisemassa* (1876).
Tiedosto:Flodlandskap II med tvätterska av Carl Fredrik Hill (ur Lunds universitets konstsamling).JPG|*Tulvamaisema II ja pyykkäri* (1876).
Tiedosto:A Steep Ascent in Montigny-sur-Loing (Carl Fredrik Hill) - Nationalmuseum - 18866.tif|*Porraskatu Montigny-sur-Loingissa* (1876).
Tiedosto:Apple Tree in Blossom (Carl Fredrik Hill) - Nationalmuseum - 18868.tif|*Kukkiva omenapuu* (1877).
Tiedosto:Carl Fredrik Hill - The Cemetery - Google Art Project.jpg|*Hautausmaa* (1877).
Tiedosto:Carl Fredrik Hill - Untitled (Oriental interior) - Google Art Project.jpg|Nimetön (itämainen aihe) (päiväämätön).
Tiedosto:Carl Fredrik Hill - Untitled (landscape with lion) - Google Art Project.jpg|Nimetön (maisema ja leijona) (päiväämätön).


## Katso myös
*Åke Göransson
*Lars Hertervig
*Ernst Josephson
*Inge Schiöler

## Lähteet

## Kirjallisuutta
* Sten Åke Nilsson: *Carl Fredrik Hill. Maximus pictor*, Bokförlaget Atlantis, 2011 

## Aiheesta muualla

* Carl Fredrik Hill, Svensk biografisk leksikon 
* 
* Lennart Segerstråle : Carl Fredrik Hill "Ruotsin toinen Josephson", Helsingin Sanomat Viikkoliite, 10.12.1933, nro 50, s. 2, Kansalliskirjaston digitaaliset aineistot